CELEX: 52010XG0526(04)
Language: bg
Date: 2010-05-10 00:00:00
Title: Заключения на Съвета от 10 май 2010 година относно приноса на културата за местното и регионалното развитие

26.5.2010   
            
            
               BG
            
            
               Официален вестник на Европейския съюз
            
            
               C 135/15
            
         Заключения на Съвета от 10 май 2010 година относно приноса на културата за местното и регионалното развитие
   2010/C 135/05
   СЪВЕТЪТ НА ЕВРОПЕЙСКИЯ СЪЮЗ,
   КАТО ПРИПОМНЯ:
   съответния политически контекст, изложен в приложението към настоящите заключения,
   предизвикателствата — икономически и социални, пред които е изправен Европейският съюз, и необходимостта от европейска стратегия за отговор на тези предизвикателства,
   истинската стойност на културата и значението ѝ като ключов двигател за конкурентоспособна, иновативна и приобщаваща пазарна икономика и за социално сближаване,
   своеобразното културно богатство и разнообразие на регионите и градовете на Европа поради близостта им до потребностите на гражданите и местните заинтересовани страни и ролята им на платформи за икономическо, социално и териториално сближаване,
   приноса на културата и на културната и творческата индустрия за местното и регионалното развитие посредством превръщането на европейските региони в по-привлекателни места и развитието на устойчив туризъм, създаването на нови възможности за работа и на иновационни продукти и услуги, както и посредством подпомагане на развитието на нови умения и компетентности.
   ПРИЕМА, ЧЕ:
   
               —
            
            
               съществува ясна връзка между културата, творчеството и иновациите, която допринася за социалния и икономически напредък. Ето защо от съществено значение е да бъде утвърден приносът на културата и особено на културната и творческата индустрия към стратегията „Европа 2020“ за интелигентен, устойчив и приобщаващ растеж.
            
         СЧИТА, ЧЕ ЗА ЗАСИЛВАНЕ НА ПРИНОСА НА КУЛТУРАТА ЗА МЕСТНОТО И РЕГИОНАЛНОТО РАЗВИТИЕ Е НЕОБХОДИМО:
   
               —
            
            
               културата да бъде включена пълноценно като стратегически и хоризонтален елемент в европейските и националните политики за социално и икономическо развитие на европейските региони и градове,
            
         
               —
            
            
               да се насърчават стратегическите инвестиции в културата и в културната и творческата индустрия, по-специално в малките и средните предприятия, на местно и регионално равнище, с оглед насърчаването на творчески и динамични общества,
            
         
               —
            
            
               да се насърчава приносът на културата към устойчивия туризъм като ключов фактор за местната и регионалната притегателност и икономическото развитие и като двигател за изтъкване на значението на културното наследство в Европа,
            
         
               —
            
            
               да се повиши съзнанието у хората, вземащи решения относно политики на местно и регионално равнище, предназначени да развиват нови компетентности посредством култура и творчество, пригодени към днешния бързо променящ се свят, за да се развият нови умения, да се усъвършенства човешкият капитал и да се стимулира социалното сближаване,
            
         
               —
            
            
               да се засилят трансграничните, транснационалните и междурегионалните културни инициативи като средство за създаване на връзки между различните народи и региони на Европа и за укрепване на икономическото, социалното и териториалното сближаване.
            
         ОПРЕДЕЛЯ СЛЕДНИТЕ ПРИОРИТЕТНИ ОБЛАСТИ ПРИ НАДЛЕЖНО СПАЗВАНЕ НА ПРИНЦИПА НА СУБСИДИАРНОСТ:
   1.   Пълноценно включване на културата в политиките за местно и регионално развитие
   
   Държавите-членки и Комисията се приканват:
   
               а)
            
            
               да засилят ролята на културата в интегрираните политики за местно и регионално развитие — включващи инфраструктура, градско обновление, диверсификация в селските райони, услуги, предприемачество, туризъм, научни изследвания и иновации, усъвършенстване на човешкия капитал, както и социално приобщаване и междурегионално сътрудничество;
            
         
               б)
            
            
               да засилят вертикалните и хоризонталните взаимодействия между сектора на културата и други сектори, както и партньорствата между публични и частни заинтересовани страни;
            
         
               в)
            
            
               да подкрепят основан на доказателства подход за инвестиране в областта на културата на местно и регионално равнище, като използват инструменти за оценка и определяне на въздействието;
            
         
               г)
            
            
               да насърчават по-широко сътрудничество и обмен на добри практики между държавите-членки, европейските региони, градове и заинтересовани страни;
            
         
               д)
            
            
               да насърчават информираността и по-доброто осъзнаване на приноса на културата за местното и регионалното развитие;
            
         
               е)
            
            
               да улесняват по-доброто разбиране на регулаторната рамка и на процедурите за прилагане на инструментите на политиката на сближаване, които по-специално включват заинтересованите страни в областта на културата от обществения и частния сектор, в т.ч. гражданското общество, и които спомагат за повишаване на осъзнаването на културното измерение от страна на лицата, отговарящи за политиките за местно и регионално развитие.
            
         Държавите-членки се приканват:
   
               а)
            
            
               да включат заинтересованите страни от областта на културата в цялостен „възходящ“ подход при програми за местно и регионално развитие, включително в контекста на европейската политика на сближаване, по целесъобразност;
            
         
               б)
            
            
               да привлекат местните и регионалните власти към изпълнението на Европейската програма за култура, така че културната политика да отговаря на очакванията и потребностите на европейските региони и градове;
            
         
               в)
            
            
               да насърчават разработването на цялостни стратегии за местно развитие, целящи да компенсират географските различия сред гражданите по отношение на достъпа до култура.
            
         Комисията се приканва:
   
               а)
            
            
               да събира и разпространява най-добри практики на европейско равнище и да разработва инструменти за обмен на информация на европейско равнище.
            
         2.   Стимулиране на подходяща среда на местно и регионално равнище за по-добро развитие на културната и творческата индустрия, особено на малки и средни предприятия
   
   Държавите-членки и Комисията се приканват:
   
               а)
            
            
               да се възползват по-добре от инструментите на политиката на сближаване и от други свързани с тези въпроси програми за финансиране с оглед оптимизиране на подкрепата за културната и творческата индустрия, включително като улесняват достъпа до информация относно възможностите за финансиране и като предоставят консултантски услуги;
            
         
               б)
            
            
               да благоприятстват създаването на инкубатори на културната и творческата индустрия на местно и регионално равнище, като по този начин укрепват предприемачеството;
            
         
               в)
            
            
               да търсят начини за насърчаване на нови бизнес модели и за утвърждаване на творческите клъстери и на центровете за бизнес изследвания, като използват възможностите, предоставени от прилагането и използването на информационни и комуникационни технологии;
            
         
               г)
            
            
               да подпомагат и укрепват достъпа на малките и средните предприятия в областта на културата и творчеството до цифрови канали и канали за физическо разпространение посредством политики за насърчаване на възможно най-широко разпространение и движение на произведения, като се осигурява справедливо възнаграждение на отделните участници в творческата верига.
            
         Държавите-членки се приканват:
   
               а)
            
            
               да поощряват подходяща регулаторна среда за малките и средните предприятия в областта на културата и творчеството и да търсят новаторски начини за осигуряване на достъп до публично и частно финансиране;
            
         
               б)
            
            
               да поощряват по-добра комуникация между културната и творческата индустрия и финансовите услуги посредством насърчаване на обучението в областта на бизнес управлението, научните изследвания и иновациите, финансите и информацията за дружества, работодатели и лица, работещи в сектора на културата.
            
         Комисията се приканва:
   
               а)
            
            
               да отдава по-голямо значение на културната и творческата индустрия в рамките на ключови инициативи по политиките, в свързани с тези въпроси стратегии и програми на Европейския съюз.
            
         3.   Задълбочаване на приноса на културата за устойчивия туризъм
   
   Държавите-членки и Комисията се приканват:
   
               а)
            
            
               да окуражават развитието на културния туризъм като ключов елемент от устойчивия туризъм и да отдават дължимото внимание на защитата на околната среда, културното наследство, ландшафта и качеството на живота.
            
         Държавите-членки се приканват:
   
               а)
            
            
               да насърчават съживяването на ресурсите, присъщи на даден регион, като отдават специално внимание на културното (материално и нематериално) наследство, формите на културно изразяване и свързаните с тях дейности;
            
         
               б)
            
            
               да насърчават културните дейности, които са съобразени с особеностите на даден регион и които популяризират представата за него, позволявайки едновременно с това включването и участието на местното население;
            
         
               в)
            
            
               да продължат да развиват — в контекста на образованието, свързано с околната среда — по-голямо осъзнаване на необходимостта да се опазва културното и природното наследство, за да бъде насърчавано отговорното поведение сред туристите и лицата, предоставящи туристически услуги.
            
         4.   Насърчаване на творчеството в образованието и обучението с оглед развиването на нови умения, усъвършенстващи човешкия капитал и насърчаващи социалното сближаване
   
   Държавите-членки и Комисията се приканват:
   
               а)
            
            
               да насърчават творчеството и иновациите в секторите на образованието и бизнеса посредством мрежи между учебните заведения, научноизследователските центрове, културните дейци и предприятията;
            
         
               б)
            
            
               да засилят връзките между секторите на културата, образованието и бизнеса на местно и регионално равнище, с оглед да бъде улеснено интегрирането на младите хора и на хората с по-малко възможности на пазара на труда и да им бъдат предоставени комуникативните и предприемаческите умения, необходими в условията на променяща се социално-икономическа среда.
            
         Държавите-членки се приканват:
   
               а)
            
            
               заедно със съответните местни и регионални власти да направят оценка на потенциалните потребности от умения на даден регион и да набележат начини, по които културата може да допринесе за политиките, насочени към усъвършенстването на местния човешки капитал;
            
         
               б)
            
            
               да насърчават образованието в областта на културата и изкуството като важен елемент от ученето през целия живот.
            
         Комисията се приканва:
   
               а)
            
            
               да направи връзка между уменията и потребностите, необходими на културния и творческия сектор в контекста на новите предизвикателства, произтичащи от прехода към цифровизация, демографските промени и променящите се икономически условия;
            
         
               б)
            
            
               да мобилизира съществуващите инструменти в подкрепа на учебната мобилност за работещите в културния и творческия сектори, включително за младите предприемачи, и да насърчава нови форми на учене (напр. трансграничните инициативи за партньорско обучение).
            
         5.   Засилване на трансграничното, транснационалното и междурегионалното културно сътрудничество
   
   Държавите-членки и Комисията се приканват:
   
               а)
            
            
               да улесняват културното сътрудничество и мобилността на културните оператори от различните региони на Европа;
            
         
               б)
            
            
               да подкрепят разработването на трансгранични и междурегионални културни проекти и дейности, които поставят акцент върху местните особености на дадена територия, и да се стремят да привличат гражданите към участие.
            
         Държавите-членки се приканват:
   
               а)
            
            
               да стимулират използването на инструментите на политиката на сближаване за засилване на трансграничното, транснационалното и междурегионалното сътрудничество.
            
         Комисията се приканва:
   
               а)
            
            
               да продължи да подкрепя културни инициативи в рамките на инструментите на политиката на сближаване, които действат като катализатор за добри практики, обмен и лаборатории за иновации;
            
         
               б)
            
            
               да разпространява широко съответни изследвания и примери на добри практики сред заинтересованите страни.
            
         ПРИКАНВА ДЪРЖАВИТЕ-ЧЛЕНКИ И КОМИСИЯТА:
   Да вземат под внимание тези приоритети при съставянето и изпълнението на настоящи и бъдещи политики за местно и регионално развитие, както и при прилагането на европейската политика на сближаване съгласно съответните си компетентности.
   
      ПРИЛОЖЕНИЕ
      Като приема настоящите заключения, Съветът припомня по-специално следния контекст:
      
                  —
               
               
                  Конвенцията на ЮНЕСКО за опазване и насърчаване на многообразието от форми на културно изразяване (20 октомври 2005 г.),
               
            
                  —
               
               
                  Регламент (ЕО) № 1083/2006 на Съвета от 11 юли 2006 година за определяне на общи разпоредби за Европейския фонд за регионално развитие, Европейския социален фонд и за отмяна на Регламент (ЕО) № 1260/1999,
               
            
                  —
               
               
                  Заключенията на Съвета относно приноса на културния и творческия сектор за постигането на целите от Лисабон (24 май 2007 г.),
               
            
                  —
               
               
                  Съобщението на Комисията: Дневен ред за устойчив и конкурентоспособен европейски туризъм (19 октомври 2007 г.),
               
            
                  —
               
               
                  Резолюцията на Съвета относно Европейската програма за култура (16 ноември 2007 г.),
               
            
                  —
               
               
                  Заключенията на председателството на Европейския съвет (13—14 март 2008 г.), в които се отчита, че основен фактор за бъдещ растеж е пълноценното разгръщане на потенциала на европейските граждани за иновации и творчество, основан на европейската култура и високите научни постижения (док. 7652/08),
               
            
                  —
               
               
                  Заключенията на Съвета относно междукултурните компетентности (22 май 2008 г.),
               
            
                  —
               
               
                  Заключенията на Съвета и на представителите на правителствата на държавите-членки, заседаващи в рамките на Съвета, относно работния план за културата за периода 2008—2010 г.,
               
            
                  —
               
               
                  Заключенията на Съвета относно културата като катализатор за творчество и иновации (12 май 2009 г.),
               
            
                  —
               
               
                  „Европа 2020“ — европейска стратегия за интелигентен, устойчив и приобщаващ растеж (3 март 2010 г.),
               
            
                  —
               
               
                  Зелената книга относно отключването на потенциала на културните и творческите индустрии (27 април 2010 г.).
               
            
         Изследвания:
      
      
                  —
               
               
                  Прилагане на член 151, параграф 4 от Договора за ЕО: Използване на структурните фондове в областта на културата през периода 1994—1999 г. (док. 6929/04),
               
            
                  —
               
               
                  The Economy of Culture in Europe, изд. KEA European Affairs (13 ноември 2006 г.),
               
            
                  —
               
               
                  The Impact of Culture on Creativity, изд. KEA European Affairs (юни 2009 г.),
               
            
                  —
               
               
                  Приносът на културата за местното и регионалното икономическо развитие като част от европейската регионална политика (The contribution of culture to local and regional economic development as part of European regional policy) (април 2010 г.).